KOMISIJOS SPRENDIMAS
2008 m. rugpjūčio 13 d.
kuriuo iš dalies keičiamas Sprendimas C(2006) 4332, nustatantis metinį orientacinį Bendrijos įsipareigojimų asignavimų iš Europos žuvininkystės fondo paskirstymą valstybėms narėms nuo 2007 m. sausio 1 d. iki 2013 m. gruodžio 31 d.
(pranešta dokumentu Nr. C(2008) 4358)
(2008/693/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 27 d. Tarybos reglamentą (EB) Nr. 1198/2006 dėl Europos žuvininkystės fondo (1), ypač į jo 14 straipsnį,
kadangi:
(1)
2006 m. spalio 4 d. Komisijos sprendimu C(2006) 4332 (2) valstybėms narėms nuo 2007 m. sausio 1 d. iki 2013 m. gruodžio 31 d. buvo nustatytas metinis orientacinis Bendrijos įsipareigojimų asignavimų paskirstymas regionams, atitinkantiems finansavimo iš Europos žuvininkystės fondo (toliau - EŽF) reikalavimus pagal ne konvergencijos tikslą, Bendrijos įsipareigojimų asignavimų paskirstymas regionams, atitinkantiems finansavimo iš EŽF reikalavimus pagal konvergencijos tikslą, ir visų Bendrijos įsipareigojimų asignavimų iš EŽF paskirstymas.
(2)
Pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (3) 48 punktą Sprendimu 2008/371/EB Europos Parlamentas ir Taryba įgalioti į kitus metus perkelti asignavimus, 2007 m. nepanaudotus dėl to, kad pavėluota patvirtinti tam tikras veiksmų programas.
(3)
Reglamento (EB) Nr. 1198/2006 74 straipsnyje nustatyta, kad pirmasis biudžetinis įsipareigojimas priimamas prieš Komisijai priimant veiksmų programos patvirtinimo sprendimą. 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 75 straipsnio 2 dalyje nustatyta, kad įsipareigojimai dėl išlaidų grindžiami ankstesniu finansavimo sprendimu, priimtu institucijos arba valstybės institucijų, kurioms institucija perdavė tokius įgaliojimus. Todėl šis Komisijos sprendimas bus ir 2007 m. nepriimtų Belgijos, Airijos, Maltos, Lenkijos, Slovėnijos, Vengrijos ir Jungtinės Karalystės veiksmų programų finansavimo sprendimas, tad bus galima priimti su minėtosiomis veiksmų programomis susijusį pirmąjį biudžetinį įsipareigojimą prieš Komisijai priimant minėtųjų programų patvirtinimo sprendimą.
(4)
Todėl reikėtų atitinkamai iš dalies pakeisti Sprendimą C(2006) 4332,
PRIĖMĖ ŠĮ SPRENDIMĄ:
1 straipsnis
Sprendimo C(2006) 4332 I priedas pakeičiamas prie šio sprendimo pridėtu priedu.
2 straipsnis
Su Belgijos, Airijos, Maltos, Lenkijos, Slovėnijos, Vengrijos ir Jungtinės Karalystės veiksmų programomis susijęs 2008 m. įnašas iš EŽF pagal konvergencijos ir ne konvergencijos tikslą atskirai, esant dabartinėms kainoms, atitinkamai sudaro 138 122 568 ir 26 140 015 EUR; jis įtraukiamas atitinkamai į 11 06 12 ir 11 06 13 biudžeto eilutes.
3 straipsnis
Šis sprendimas pradedamas taikyti trečią dieną po priėmimo.
4 straipsnis
Sprendimas skirtas valstybėms narėms.
Priimta Briuselyje, 2008 m. rugpjūčio 13 d.